OECD:n toimintaohjeiden mukaisesti jokaisen valtion, joka on sitoutunut toimintaohjeisiin, tulee perustaa kansallinen yhteyselin. Kansallisten yhteyselinten tehtävänä on tehdä toimintaohjeita tunnetuksi ja vastata toimintaohjeita koskeviin kysymyksiin.
Toimintaohjeisiin sitoutuneet valtiot voivat organisoida kansallisen yhteyselimen toiminnan haluamallaan tavalla ja yhteyselimeen voi kuulua myös liike-elämän, työmarkkinajärjestöjen ja kansalaisjärjestöjen edustajia. Organisoinnissa on huolehdittava, että toimintaohjeissa yhteyselimille asetetut perusperiaatteet – näkyvyys, saavutettavuus, läpinäkyvyys ja vastuullisuus – täyttyvät. Yhteyselimillä tulee olla sidosryhmien luottamus. Riippumatta yhteyselinten rakenteesta niiden tulee myös kehittää ja ylläpitää suhteita liike-elämän, työntekijöiden, kansalaisjärjestöjen ja muiden kiinnostuneiden tahojen edustajiin.
Suomessa kansallisena yhteyselimenä toimii työ- ja elinkeinoministeriö yhdessä yhteiskunta- ja yritysvastuun neuvottelukunnan kanssa.